गण्डकी प्रदेश छनोट क्रिकेटमा स्याङ्जा विजयी
प्रधानमन्त्री कप राष्ट्रिय क्रिकेट प्रतियोगिताका लागि पोखरा रङ्गशालामा जारी गण्डकी प्रदेश छनोट प्रतियोगिता अन्तर्गत शुक्रबारको खेलमा स्याङ्जा विजयी भएको छ ।
पोखरा — प्रधानमन्त्री कप राष्ट्रिय क्रिकेट प्रतियोगिताका लागि पोखरा रङ्गशालामा जारी गण्डकी प्रदेश छनोट प्रतियोगिता अन्तर्गत शुक्रबारको खेलमा स्याङ्जा विजयी भएको छ ।पोखरा रङ्गशालास्थित क्रिकेट मैदानमा सम्पन्न खेलमा स्याङ्जाले तनहुँमाथि तीन रनको रोमाञ्चक जित निकालेको हो । खेलमा टस जितेर पहिला ब्याटिङ गरेको स्याङ्जाले निर्धारित ४० ओभरको खेलमा ३३ दशमलव चार ओभरमा सम्पूर्ण विकेट गुमाएर १२३ रनको योगफल तयार गरेको थियो ।स्याङ्जाको तर्फबाट सन्दीप क्षेत्रीले ४० तथा ईश्वर क्षेत्रीले २५ रन जोडेका थिए । तनहुँका बलरहरू दिनेश बुढामगरले तीन तथा अभिषेक बस्नेतले दुई विकेट लिए ।जितका लागि १२४ रनको लक्ष्य पछ्याएको तनहुँ जितको नजिकै पुगेर पनि सफलता हासिल गर्न सकेन । तनहुँका खेलाडीहरू ३७ दशमवल पाँच ओभरमा १२० रनमा अलआउट हुन पुगे । तनहुँका समिर कँडेलले ३५ रन जोडे पनि अन्य ‘ब्याट्स्म्यान’ ले उल्लेख्य रन जोडन सकेनन् ।स्याङ्जाको बलिङतर्फ ‘म्यान अफ द म्याच’ अशोक श्रेष्ठले तीन विकेट लिए । यस्तै ईश्वर खनाल, विपिन राज न्यौपाने र सुरज गुरुङले समान एक/एक विकेट लिए ।गण्डकी प्रदेश क्रिकेट सङ्घले प्रधानमन्त्री कपका लागि गण्डकी प्रदेशको टोली छनोट गर्न प्रतियोगिता आयोजना गरेको हो । यही पुस १३ गतेसम्म सञ्चालन हुने छनोट प्रतियोगितामा कास्की, तनहुँ, स्याङ्जा र नवलपुर गरी चार जिल्लाको सहभागिता रहेको सङ्घका अध्यक्ष देवेन्सन प्रजुले जानकारी दिए ।